Proiect

**PARLAMENTUL REPUBLICII MOLDOVA**

**LEGE**

**cu privire la tineret**

Parlamentul adoptă prezenta lege organică.

**Capitolul I**

**DISPOZIŢII GENERALE**

**Articolul** **1.** Obiectul şi scopul prezentei legi

(1) Prezenta lege reglementează principiile şi obiectivele politicii de tineret, domeniile de intervenţie ale statului în domeniul de tineret precum şi cerinţele faţă de actorii politicii de tineret.

(2) Scopul prezentei legi este asigurarea creării oportunităţilor de participare şi dezvoltare multilaterală a tinerilor în vederea participării active a acestora la toate aspectele vieţii prin integrare şi implicare deplină, prin acces la informare şi servicii de calitate în educaţie, sănătate şi domeniul social-economic.

**Articolul** **2.** Noţiuni principale

În sensul prezentei legi, se definesc următoarele noţiuni principale:

 *tînăr/ă* – persoană cu vîrsta cuprinsă între 14–35 de ani;

*centru de tineret* – organizaţie necomercială, ce reprezintă un serviciu sau un complex de servicii comunitare adresate tuturor categoriilor de tineri şi are misiunea de a le asigura informarea, orientarea, consilierea, educarea şi petrecerea timpului liber, contribuind la pregătirea integrării sociale şi profesionale tinerilor;

 *comisie pentru politici de tineret* – organ consultativ în domeniul politicilor de tineret, creat la nivel central şi local între autorităţile publice şi sectorul neguvernamental;

*consiliul local al tinerilor -* structură reprezentativă şi de împuternicire a tinerilor căreia i se poate atribui statutul de organizaţie necomercială şi al cărei misiune este asigurarea participării tinerilor la dezvoltarea comunitară în special, în procesul decizional;

*familie tînără* – cuplu, format prin căsătorie, în care unul dintre soţi nu a atins vîrsta de 35 de ani; familie formată dintr-un singur părinte de pînă la 35 de ani;

*educatori de la egal la egal –* formatori şi promotori ai anumitor idei în rîndul persoanelor de aceeaşi vîrstă/generaţie;

*educaţie informală a tinerilor* - procesul real de învăţare de-a lungul vieţii, în cadrul căruia fiecare tînăr îşi formează atitudini, îşi interiorizează sau clarifică anumite valori, dobîndeşte deprinderi şi cunoştinţe din experienţa cotidiană, valorificînd influenţele şi resursele educative din mediul în care trăieşte – de la familie şi vecini, de la locul de muncă sau de joacă, de la piaţă/ magazin, de la bibliotecă sau din mass-media;

*educaţie non-formală a tinerilor* - abordare a educaţiei prin activităţi în comunitate sau programe, organizate în afara sistemului educaţional formal, menită să răspundă nevoilor educaţionale ale tinerilor afirmată prin dobîndirea şi/sau dezvoltarea aptitudinilor şi abilităţilor necesare pentru a se adapta la un mediu în continuă schimbare avînd obiective clare de învăţare;

*lucrător de tineret –* persoană care prestează servicii pentru tineri şi desfăşoară activităţi de şi pentru tineret;

 *lucru pentru tineret –* orice formă de acţiune complementară educaţiei formale, oferită de un profesionist sau voluntar, organizată în scopul îmbunătăţirii dezvoltării personale şi sociale a tinerilor, conform necesităţilor şi aspiraţiilor acestora;

*organizaţie de tineret* **–** asociaţie obştească, în care tinerii constituie cel puţin 2/3 din numărul de membri şi din componenţa organelor de conducere, iar scopurile sale statutare sînt orientate spre dezvoltarea personalităţii tinerilor şi integrarea lor în viaţa publică;

 *patrimoniu pentru politicile de tineret* – bunuri imobile (edificii, spaţii, construcţii şi terenuri aferente), destinate pentru activităţile de tineret, care aparţin la data intrării în vigoare a prezentei legi domeniului public sau privat al statului ori al unităţilor administrativ-teritoriale;

*servicii pentru tineri* – ansamblul de măsuri şi activităţi instituţionalizate realizate pentru a răspunde necesităţilor tinerilor sau familiilor tinere;

*strategia de tineret –* documentul autorităţilor administraţiei publice cu privire la programul de abordare a politicilor de tineret, care include problemele şi necesităţile tinerilor definite în timp, orientarea strategică, obiectivele strategice şi măsurile de implementare ale acestora;

*structură de participare a tinerilor –* model de organizare a tinerilor, întruniţi pe bază de voluntariat şi interese comune, formală sau neformală pentru a participa şi contribui la viaţa publică*.*

**Articolul** **3.** Principiile politicii de tineret

Realizarea politicii de tineret se intemeiază pe principiile:

1. *cooperării intersectoriale –* coordonarea între instituţiile statului şi organizaţiile de tineret care activează în domeniu, comunică, se informează şi cooperează între acestea (acţiuni coordonate între organizațiile şi structurile de tineret cu instituțiile partenere din alte domenii în scopul atingerii obiectivelor comune);
2. *egalităţii* – asigurarea echităţii şi diversităţii tinerilor, fără nici o discriminare;
3. *informării –* instituţiile de lucru cu tinerii şi organizaţiile de tineret informează tinerii cu privire la problemele, oportunităţile şi drepturile acestora într-o formă accesibilă;
4. *participării tinerilor –* implicare activă a tinerilor la luarea deciziilor, consultări publice, realizarea de activităţi ce se produc în societate şi care îi vizează în mod direct sau indirect;
5. *parităţii* – asigurarea reprezentării şi participării tinerilor în raport egal cu autorităţile publice în procesul de luare a deciziilor care vizează tinerii;
6. *subsidiarităţii –* deciziile care vizează tinerii sînt luate la cel mai apropiat nivel decizional, precum şi verificarea continuă a necesităţilor tinerilor la nivel naţional şi local;
7. *transversalităţii* – asigură politicii de tineret o abordare distinctă în diferite domenii de activitate (educaţie, sănătate, angajare în cîmpul muncii, protecţie socială, antreprenoriat, cultură etc.) contribuind la crearea diferitor structuri de coordonare şi cooperare în subiectele legate de tineret, precum şi în elaborarea unor politici de tineret integrate (planuri, strategii, programe, proiecte).

**Articolul** **4.** Sfera de aplicare a legii

Sub incidenţa prezentei legi cad:

1. cetăţenii Republicii Moldova cu vîrsta cuprinsă între 14-35 de ani;
2. cetăţenii străini şi apatrizii în vîrstă de 14-35 de ani, domiciliaţi în Republica Moldova;
3. familiile tinere;
4. autorităţile administraţiei publice centrale şi locale, unităţile, instituţiile şi serviciile publice subordonate acestora;
5. structurile de paritate de tineret;
6. lucrătorii de tineret;
7. specialiştii de tineret;
8. organizaţiile de şi pentru tineret;
9. centrele de tineret;
10. consiliile locale ale tinerilor;
11. structurile neformale de participare ale tinerilor;
12. prestatorii de servicii tinerilor.

**Capitolul II.**

**DOMENIILE DE INTERVENŢIE ALE STATULUI**

**PENTRU SUSŢINEREA TINERILOR**

**Articolul 5.** Oportunităţi economice

(1) Statul stimulează iniţiativele antreprenoriale ale tinerilor prin:

1. dezvoltarea cadrului normativ care asigură valorificarea potenţialului antreprenorial al tinerilor;
2. susţinerea iniţiativelor tinerilor antreprenori prin dezvoltarea programelor de abilitare economică a acestora;
3. stimularea participarii tinerilor în cadrul programelor de suport şi facilităţilor oferite de incubatoarele de afaceri;
4. susţinerea programelor de dezvoltare non-formală a tinerilor antreprenori în domeniul afacerilor;
5. dezvoltarea instrumentelor de informare şi de schimb de experienţă pentru tinerii antreprenori;
6. susţinerea şi dezvoltarea programelor de antreprenoriat social;
7. stimularea investitorilor privaţi pentru susţinerea proiectelor antreprenoriale ale tinerilor.

(2) Statul facilitează angajarea tinerilor în cîmpul muncii prin:

1. dezvoltarea serviciilor de consiliere profesională pentru tineri şi crearea centrelor de ghidare în carieră;
2. organizarea tîrgurilor locurilor de muncă la nivel naţional ramural şi local;
3. susţinerea programelor de recalificare şi reconversie a tinerilor;
4. efectuarea periodică a studiilor care reflectă necesităţile şi tendinţele pieţii muncii pentru tineri;
5. susţinerea stagiilor de practică în sectorul public şi privat;
6. susţinerea tinerilor specialişti din domeniul învăţămîntului şi medicinei care aleg să activeze în mediul rural;
7. promovarea şi susţinerea activităţii de voluntariat, atît în sectorul public, cît şi cel neguvernamental, prin intermediul politicilor de stimulare şi recunoaştere a voluntariatului ca experienţă de muncă.

(3) Statul adoptă măsuri specifice pentru asigurarea tinerilor cu locuinţe, după cum urmează:

1. sprijină construcţia de locuinţe, pentru tineri şi familiile tinere;
2. dezvoltă politici privind procurarea locuinţelor de către familiile tinere.

(4) Statul oferă facilităţi în domeniul educaţional – cultural şi stimulează activităţile de cercetare prin:

1. oferirea accesului gratuit la fondul de carte şi la sursele de informare aflate în administrarea bibliotecilor publice;
2. oferirea gratuităţii privind taxele de admitere şi de şcolarizare pentru tinerii proveniţi din centrele de plasament şi din familii cu posibilităţi financiare reduse;
3. atragerea în activităţile de cercetare ştiinţifică a absolvenţilor cu potenţial deosebit pentru domeniul în care îşi desfăşoară activitatea;
4. crearea mecanismelor de readucere în ţară a specialiştilor tineri care studiază sau au absolvit studii universitare şi cu experienţă de muncă în străinătate.

**Articolul 6.** Participare şi dezvoltare multilaterală

(1) Statul asigură participarea tinerilor la procesul decizional prin:

1. susţinerea creării structurilor de participare a tinerilor la nivel naţional şi local şi finanţarea acestora în limita bugetelor disponibile;
2. implicarea tinerilor în procesul de elaborare, luare şi implementare a deciziilor;
3. susţinerea financiară a iniţiativelor tinerilor prin programe de granturi, desfăşurate la nivel central şi local, în limita bugetelor disponibile;
4. recunoaşterea şi validarea activităţilor de voluntariat şi a contribuţiei acestora la dezvoltarea ţării;
5. crearea şi dezvoltarea reţelelor de educatori de la egal la egal în diferite domenii care vizează tinerii.

(2) Statul susţine educaţia non-formală şi informală a tinerilor prin:

1. dezvoltarea mecanismelor de recunoaştere a educaţiei non-formale şi informale în domeniul tineretului;
2. susţinerea financiară a activităţilor de educaţie non-formală şi informală, în limita bugetelor disponibile;
3. dezvoltarea sistemului naţional de asigurare a calităţii programelor de educaţie non-formală şi informală.

(3) Statul stimulează potenţialul creator al tinerilor prin:

1. crearea condiţiilor pentru identificarea, promovarea şi stimularea tinerelor talente;
2. susţinerea, conform legislaţiei în vigoare, a persoanelor fizice şi juridice care promovează tinerele talente;
3. asigurarea accesului tinerilor în sălile de concert şi de expoziţie, în atelierele, studiourile şi laboratoarele de creaţie şi inovaţie, în conformitate cu legislaţia în vigoare;
4. susţinerea tinerilor în activitatea lor de cercetare ştiinţifică;
5. susţinerea presei scrise şi online create de tineri.

(4) Statul susţine programele de mobilitate pentru tineri prin:

1. promovarea programelor de studii prin care se realizează mobilitatea tinerilor;
2. asigurarea accesului tinerilor pentru a aplica la programele de mobilitate;
3. oferirea asistenţei universităţilor şi altor instituţii la semnarea parteneriatelor internaţionale privind programele de mobilitate;
4. oferirea asistenţei tinerilor cu nevoi speciale şi oportunităţi reduse care beneficiază de un program de mobiliate în străinătate.

**Articolul 7**. Modul sănătos de viaţă

(1) Statul adoptă şi aplică măsuri de prevenţie a comportamentelor cu risc sporit printre tineri prin:

1. organizarea campaniilor de informare privind modul sănătos de viaţă şi riscurile pentru sănătate la care sînt expuşi tinerii;
2. crearea şi dezvoltarea serviciilor de sănătate prietenoase tinerilor;
3. dezvoltarea programelor de prevenire a comportamentelor de risc în rîndul tinerilor (consumul de alcool, tutun, droguri);
4. dezvoltarea şi susţinerea serviciilor de consiliere în domeniul sănătăţii sexuale şi reproductive;
5. asigurarea accesului la serviciile medicale pentru toate categoriile de tineri.

(2) Statul asigură condiţii de dezvoltare fizică a tinerilor prin:

1. dezvoltarea infrastructurii de sport atît la nivel naţional, cît şi local;
2. asigurarea accesului tinerilor la unităţile sportive finanţate din bugetul public;
3. dezvoltarea programelor sportive pentru toate categoriile de tineri.

**Articolul 8**. Servicii şi programe sociale pentru tineri

(1) Statul crează şi asigură accesul tinerilor la servicii pentru tineri prin:

1. adoptarea cadrului normativ pentru prestarea serviciilor de tineret la nivel naţional şi local;
2. dezvoltarea infrastructurii serviciilor de tineret prin oferirea de spaţii şi echipament organizaţiilor de tineret, în limita bugetelor disponibile;
3. susţinerea financiară a structurilor care prestează servicii de tineret, în limita bugetelor disponible;
4. dezvoltarea de noi servicii pentru tineri, care să corespundă cu necesităţile actuale ale tinerilor şi a specificului comunităţii din care fac parte.

(2) Statul încurajează şi crează condiţii de dezvoltare egală pentru tinerii şi familiile tinere, cu oportunităţi reduse, prin:

1. susţinerea programelor şi proiectelor de suport pentru tinerii cu necesităţi speciale;
2. adaptarea infrastructurii pentru a asigura accesul tinerilor cu necesităţi speciale la studii profesional-tehnice, superioare şi post-universitare, precum şi la locul de muncă;
3. facilitarea accesului tinerilor cu necesităţi speciale la locuri de muncă care să corespundă competenţelor acestora, inclusiv prin angajarea în sectorul public.

**Capitolul III**

**INSTITUŢIILE PUBLICE RESPONSABILE DE POLITICILE DE TINERET ŞI COMPETENŢELE ACESTORA**

**Articolul 9**. Ministerul Tineretului şi Sportului

(1) Ministerul Tineretului şi Sportului este organul central de specialitate al administraţiei publice, care elaborează şi promovează politica statului în domeniul tineretului, determină orientările strategice de dezvoltare şi modernizare continuă a sistemului instituţional din domeniu, precum şi crează condiţii de participare şi dezvoltare a tinerilor.

(2) Ministerul Tineretului şi Sportului exercită următoarele atribuţii de bază:

1. elaborează şi monitorizează politicile de tineret;
2. elaborează cadrul legislativ şi normativ în domeniul tineretului;
3. asigură colaborarea intersectorială în realizarea politicii de tineret;
4. creează instituţii publice responsabile de activitatea pentru tineret şi servicii publice desconcentrate în teritoriu;
5. organizează cercetări, studii şi coordonează procesul de evidenţă a datelor statistice în domeniul tineretului în coordonare cu organul central de statistică;
6. consultă organizaţiile de tineret, instituţiile de lucru cu tinerii, dar şi alte structuri vizate, în vederea elaborării, implementării şi evaluării politicilor de tineret;
7. sprijină financiar, în limita bugetului aprobat, structurile necomerciale de tineret şi activităţile acestora prin intermediul unor concursuri, în bază de proiecte şi programe de tineret, organizate anual;
8. colaborează cu structurile necomerciale naţionale şi internaţionale de tineret;
9. susţine integrarea organizaţiilor de tineret în structurile europene şi internaţionale de tineret;
10. sprijină participarea la programe, proiecte şi activităţi regionale, europene şi internaţionale, în special a tinerilor din localităţile rurale şi a tinerilor social vulnerabili;
11. sprijină participarea şi reprezentarea tinerilor la activitatea instituţiilor europene şi internaţionale ce vizează domeniul de tineret;
12. sprijină participarea tinerilor în cadrul programelor şi schimburilor internaţionale de tineret;
13. sprijină structurile necomerciale de tineret în încheierea acordurilor de colaborare în domeniul tineretului şi alte acţiuni care nu contravin legislaţiei Republicii Moldova.

**Articolul 10**. Agenţia Naţională pentru Dezvoltarea Programelor şi Activității de Tineret

(1) Agenţia Naţională pentru Dezvoltarea Programelor şi Activității de Tineret este o autoritate administrativă în subordinea Ministerului Tineretului şi Sportului, constituită în scopul formării şi perfecţionării continue a cadrelor, programelor, activităților şi serviciilor din domeniul de tineret, precum şi implementarea, acreditarea, monitorizarea şi evaluarea acestora.

(2) Agenţia Naţională pentru Dezvoltarea Programelor şi Activității de Tineret este finanţată din mijloace prevăzute în bugetul Ministerului Tineretului şi Sportului, precum şi din mijloace acordate ca asistenţă tehnică/financiară de organismele internaţionale, de donatorii externi şi interni, dispune de bilanţ propriu, cont de decontare, ştampilă cu Stema de Stat a Republicii Moldova şi denumirea în limba de stat.

(3) Agenţia Naţională pentru Dezvoltarea Programelor şi Activității de Tineret are următoarele atribuţii de bază:

1. implementează politicile şi programele de tineret, elaborate de Ministerul Tineretului şi Sportului;
2. oferă asistenţă logistică şi metodologică în implementarea politicilor de stat în domeniul tineretului, la nivel local;
3. facilitează comunicarea cu beneficiarii programelor şi proiectelor de tineret şi monitorizează activitatea acestora;
4. vine cu propuneri de dezvoltare a noi programe şi proiecte, în conformitate cu necesităţile în schimbare ale tinerilor;
5. evaluează programele şi proiectele de tineret în baza indicatorilor de performanţă stabiliţi în documentele de planificare strategică ale Ministerului Tineretului şi Sportului;
6. oferă servicii de instruire şi formare profesională a lucrătorilor şi specialiştilor de tineret;
7. realizează analiza politicilor guvernamentale din perspectiva domeniului de tineret şi vine cu propuneri către autorităţile publice centrale;
8. efectuează, la un interval de cel mult 2 ani, acţiuni de cercetare şi analiză a necesităţilor tinerilor din ţară;
9. dezvoltă standarde de calitate şi crează un sistem naţional de asigurare a calităţii serviciilor de tineret;
10. crează registrul serviciilor de tineret;
11. acreditează şi eliberează certificate de calitate structurilor care prestează servicii de tineret la nivel naţional şi local;
12. asigură dezvoltarea cadrului instituțional privind activitatea de tineret;
13. elaborează programe naționale privind realizarea activităților de tineret de către lucrătorii de tineret;
14. vine cu propuneri de îmbunătăţire a serviciilor de tineret, în urma unor acţiuni tematice sau transversale de evaluare;
15. monitorizează activitatea structurilor care prestează servicii de tineret;
16. iniţiază propuneri de modificare a legislaţiei în domeniul serviciilor de tineret şi ajustarea acesteia cu cea europeană şi internaţională.

(4) Agenţia Naţională pentru Dezvoltarea Programelor şi Activității de Tineret îşi desfăşoara activitatea în baza regulamentului aprobat de Ministerul Tineretului şi Sportului.

**Articolul 11**. Comisia pentru politici de tineret

Autorităţile publice centrale şi locale pot înfiinţa comisii pentru politici de tineret, care:

1. se crează în baza principiului de paritate între reprezentanţii autorităţilor publice şi ai sectorului neguvernamental de tineret;
2. au statut permanent în cadrul autorităţilor publice centrale şi locale şi se întrunesc periodic (cel puţin de 2 ori pe an) sau de fiecare dată cînd apare o problemă care necesită a fi soluţionată;
3. au rol consultativ în vederea elaborării, implementării, monitorizării şi evaluării politicilor la nivel central sau local;
4. adoptă decizii cu caracter de recomandare în chestiunile ce ţin de competenţa sa;
5. funcţionează în baza unui regulament, aprobat de Guvern în cazul structurilor de nivel central sau aprobat de autoritatea publică locală în cazul celor formate la nivel local.

**Articolul 12.** Administraţia publică locală şi competenţele acesteia

(1) Autorităţile administraţiei publice locale promovează în teritoriu politicile de tineret şi coordonează implementarea acestora.

(2) Autorităţile administraţiei publice locale au următoarele competenţe:

1. susţin activitatea organizaţiilor şi instituţiilor de lucru cu tinerii, care activează în bază de Regulament, aprobat de autorităţile publice locale, coordonat cu Ministerul Tineretului şi Sportului;
2. elaborează şi implementează politici de tineret la nivel local;
3. organizează programe de granturi destinate organizaţiilor de tineret, pentru a susţine prin concurs proiectele şi iniţiativele tinerilor din comunitate;
4. creează şi susţin financiar centrele de tineret în comunitatea administrată, în limitele bugetului disponibil;
5. stimulează participarea tinerilor în procesul decizional la nivel local;
6. colaborează în implemetarea politicilor cu organizaţiile de tineret, centrele de tineret, filiale ale organizaţiilor naţionale şi internaţionale, consiliile locale ale tinerilor şi structurile neformale de participare a tinerilor;
7. asigură cu sedii, spaţii, oficii, locuri de agrement asociaţiile obşteşti de tineret, consiliile locale ale tinerilor, centrele de tineret, potrivit legislaţiei în vigoare;
8. contribuie la procesul de organizare a analizelor, cercetărilor şi la evidenţa datelor statistice în domeniul tineretului la nivel local;
9. asigură informarea tinerilor despre activităţile pe care le realizează şi afectează tinerii;
10. evaluează anual situaţia tinerilor din raza teritoriului administrat în baza strategiei locale de tineret, programelor şi serviciilor pentru tineri şi propune acţiuni pentru redresarea situaţiei.

(3) Administraţia publică locală dezvoltă instrumente pentru participarea tinerilor care:

1. formează abilităţi pentru participare a tinerilor;
2. informează tinerii;
3. încurajează a tinerii să participe la activităţi de voluntariat;
4. acordă sprijin inclusiv financiar proiectelor şi iniţiativelor tinerilor de la nivel local;
5. crează structuri consultative în domeniul politicilor de tineret pe principii de paritate.

(4) Autorităţile publice locale de nivelul al doilea crează organe locale de specialitate în domeniul tineretului în forma organizatorică de subdiviziuni interioare, subordonate consiliilor raionale/ municipale. În UTA Găgăuzia aceste organe sînt create de Adunarea Populară şi se subordonează acesteia. Titulatura, structura şi regulamentele de funcţionare ale organelor locale de specialitate în domeniul tineretului se stabilesc de consiliile raionale/municipale, iar în UTA Găgăuzia – de Adunarea Populară, în baza structurii-tip şi a regulamentului-tip aprobate de Ministerul Tineretului şi Sportului.

**Articolul 13.** Centrele de tineret

(1) Centrul de tineret se înfiinţează şi funcţionează ca serviciu de interes public.

(2) Centrul de tineret asigură informarea, orientarea, consilierea, educaţia, organizarea şi petrecerea timpului liber a tinerilor, contribuind la pregătirea integrării sociale şi profesionale a tinerilor.

(3) Fondatorul asigură dezvoltarea şi funcţionarea centrelor de tineret, fie în mod autonom, fie prin asociere cu alte autorităţi, precum şi prin colaborarea cu organizaţiile necomerciale şi cu agenţii economici din ţară şi străinătate.

(4) Centrul de tineret activează în baza unui Regulament-cadru, cu respectarea standardelor de calitate pentru serviciile prestate, aprobate de Ministerul Tineretului şi Sportului.

(5) Angajarea personalului de conducere se face prin concurs, organizat în conformitate cu regulamentul aprobat de Ministerul Tineretului şi Sportului, fiind constituită o comisie din care face parte şi un reprezentant al autorităţii publice centrale de specialitate.

(6) În centrele de tineret, posturile specialiştilor de tineret vacante se ocupă prin concurs, organizat la nivelul centrului de tineret, conform unei metodologii aprobate de Ministerul Tineretului şi Sportului.

**Capitolul IV**

**STRUCTURILE NECOMERCIALE DE TINERET**

**Articolul 14**. Organizaţiile de tineret

(1) Tinerii au dreptul de a se organiza benevol în organizaţii de tineret, care îşi desfăşoară activitatea în conformitate cu legislaţia Republicii Moldova. Tinerii pot fi membri sau beneficiari ai organizaţiilor de tineret în conformitate cu statutul acestora.

(2) Organizaţiile de tineret au dreptul:

1. să participe în procesul de elaborare, implementare şi evaluare a politicilor de tineret;
2. să înainteze autorităţilor administraţiei publice centrale şi locale propuneri pentru modificarea legislaţiei în vigoare cu privire la tineret;
3. să promoveze şi să sprijine interesele comune ale tinerilor prin desfăşurarea de programe şi activităţi la nivel local, naţional şi internaţional;
4. să încurajeze şi să dezvolte participarea tinerilor;
5. să promoveze şi să desfăşoare activităţi de educaţie non-formală a tinerilor şi voluntariat;
6. să colaboreze cu organizaţiile naţionale şi internaţionale, autorităţile publice locale şi centrale în domeniul tineretului;
7. să iniţieze parteneriate şi să colaboreze cu autorităţile administraţiei publice centrale şi locale;
8. să participe la concursul pentru crearea structurilor reprezentative de tineret;
9. să creeze centre de formare a competenţelor dobîndite în procesul de educaţie non-formală şi informală.

**Articolul 15.** Consiliile locale ale tinerilor

(1) Consiliile locale ale tinerilor sînt structuri reprezentative ale tinerilor la nivel local, create la iniţiativa tinerilor din comunitate, regiune, care pot fi înregistrate ca organizaţii necomerciale doar cu avizul autorităţii administraţiei publice centrale pentru tineret, dacă membrii sînt desemnaţi pentru o anumită perioadă de către tineri, urmare alegerilor, prin vot universal, direct, egal, liber exprimat.

(2) Consiliul Local al Tinerilor îşi aprobă propriul regulament de organizare şi funcţionare în baza unui regulament cadru aprobat de Ministerul Tineretului şi Sportului.

 (3) Consiliile locale ale tinerilor sînt menite să asigure participarea activă a tinerilor la viaţa locală şi regională, în special, în procesul de luare a deciziilor ce le privesc.

(4) Consiliile locale ale tinerilor au dreptul:

1. să reprezinte tinerii de la nivel local şi regional;
2. să identifice interesele, necesităţile şi problemele tinerilor de la nivel local şi regional;
3. să înainteze propuneri către autorităţile publice locale în toate domeniile care îi vizează pe tineri;
4. să participe la elaborarea, implementarea, monitorizarea şi evaluarea activităţilor de tineret la nivel local;
5. să participe în structurile reprezentative de consultare la nivel local, bazat pe principiile de paritate;
6. să încurajeze şi să promoveze participarea activă a tinerilor în viaţa comunităţii;
7. să promoveze şi să desfăşoare activităţi de educaţie non-formală a tinerilor şi voluntariat;
8. să intervină pentru a atenţiona autorităţile cît şi ceilalţi tineri despre calitatea anumitor servicii sau pentru a propune înbunătăţirea acestora;
9. să elaboreze şi să aprobe propriul plan de activităţi şi să estimeze costurile pentru implementarea acestuia.

**Articolul 16.** Structuri neformale de participare a tinerilor

(1) Structura neformală de participare a tinerilor este o formă de participare a tinerilor întruniţi pe bază de voluntariat şi interese ale tinerilor.

(2) Structuri neformale de tineret pot fi grupurile de iniţiativă, senatele studenţeşti, consiliile elevilor, mass media pentru tineri.

(3) Organizaţiile de tineret ale partidelor politice sînt considerate structuri neformale de participare a tinerilor.

(4) Structurile neformale de participare a tinerilor au dreptul să desfăşoare activităţi cu şi pentru tineri şi pot înainta propuneri către autorităţile publice în domeniile care vizează tinerii.

**Capitolul V**

**ACTIVITĂŢILE PENTRU TINERET ŞI PERSONALUL DIN DOMENIU**

**Articolul. 17** Activităţile pentru tineret şi serviciile pentru tineri

(1) Activităţile pentru tineret (lucrul pentru tineret) reprezintă totalitatea acțiunilor care susţin dezvoltarea multilaterală a tinerilor, organizate cu participarea lor, care le permite să fie activi în afara familiei, educaţiei formale, precum şi contribuie la o mai bună integrare socială a acestora.

Activitatea pentru tineret (lucrul pentru tineret) cuprinde totalitatea acțiunilor cu caracter social, cultural, educațional sau politic realizate cu şi pentru tineri, fiind coordonată de către lucrători de tineret, specialişti în lucrul de tineret, voluntari sau lideri de tineret şi se bazează pe procesele de învățare non-formală şi pe participarea voluntară a tinerilor.

 (2) Activităţile pentru tineret pot fi organizate şi desfăşurate de către tineri, voluntari, organizaţii necomerciale, instituţii publice.

(3) Serviciile pentru tineri reprezintă o intervenţie instituţionalizată şi planificată realizată de un specialist în lucrul de tineret din cadrul unei instituţii prestatoare de servicii pentru tineri, prin care se asigură informarea, consilierea, orientarea, petrecerea timpului liber, precum şi dezvoltarea abilităţilor de participare la viaţa comunitară.

(4) Serviciile pentru tineri sînt programe specializate ale lucrului pentru tineret care contribuie la o mai bună integrare socială şi profesională a tinerilor, precum şi creşte gradul de participare şi responsabilitate civică a acestora.

**Articolul** **18.** Lucrătorul de tineret şi specialistul în lucrul de tineret

(1)   Lucrătorul de tineret este persoana care realizează diferite tipuri de activităţi cu tinerii din comunitate sau grupuri de tineri fără a urma în mod obligatoriu o activitate planificată şi sistematică.

(2)   Lucrătorul de tineret poate fi un lider de tineret, o persoană din cadrul unei organizaţii de tineret sau orice altă structură de şi pentru tineret.

 (3) Specialistul în lucrul de tineret realizează o activitate planificată, sistematică şi profesionistă în raport cu tînărul sau cu grupul de tineri din cadrul unui serviciu instituţionalizat pentru tineri.

 (4) Specialistul în lucrul de tineret are la bază o formare profesională în domeniu si activează în cadrul unei instituţii prestatoare de servicii pentru tineri.

**Articolul 19.** Organizarea activităţilor de educaţie non-formală a tinerilor

(1) Activităţile pentru tineret se bazează pe procesele de învăţare non-formală şi cuprinde orice formă de învăţare intenţionată şi dobîndirea de abilităţi şi competenţe în afara educaţiei formale şi este oferită, de regulă, de organizaţiile de tineret, asociaţii obşteşti, instituţii ale administraţiei publice, centre de tineret, formatori.

(2) Activităţile de educaţie non-formală trebuie să corespundă principiilor de lucru cu tinerii, la baza acestora fiind necesităţile educaţionale ale tinerilor, care vor contribui la dobîndirea şi/sau dezvoltarea competenţelor necesare integrării în societatea aflată în continuă schimbare.

(3) Recunoaşterea competenţelor dobîndite în procesul de educaţie non-formală este certificată conform legislaţiei în vigoare.

**Capitolul VI**

**DISPOZIŢII FINALE SI TRANZITORII**

**Articolul 20.** Intrarea în vigoare a prezentei legi

1. Prezenta lege intră în vigoare la data publicării, cu excepţia art.5, art.6, art.7, art.8 care intră în vigoare la 24 de luni şi art.10, art.13 la 12 luni.
2. Guvernul:
3. În termen de 12 luni de la data intrării în vigoare a prezentei legi va crea Agenţia Naţională pentru Dezvoltarea Programelor şi Activității de Tineret;
4. în termen de 24 luni de la data intrării în vigoare a prezentei legi, va aduce actele sale normative în concordanţă cu prezenta lege şi va asigura elaborarea actelor normative necesare pentru punerea în aplicare a acesteia;
5. în termen de 24 luni va veni cu recomandări către administraţia publică locală pentru implementarea politicilor de tineret la nivel local.
6. Se abrogă Legea cu privire la tineret nr.279-XIV din 11.02.1999 (Monitorul Oficial al Republicii Moldova, 1999, nr. 39-41, art.169), cu modificările şi completările ulterioare.

**PREŞEDINTELE**

**PARLAMENTULUI**